
Oversatt av Silje Andersen

MINISERIE: MØTER I MÅNESKINN


At den lille byen Moonlight Ridge ruger på hemmeligheter, blir de tre hjemvendte snart klar over … Dette er del tre i den romantiske miniserien Møter i måneskinn.

Reese Ryan skriver het og øm romantikk med fengslende familiedrama, forbløffende hemmeligheter og kompliserte karakterer.

Som panelmedlem i Los Angeles Times Festival of Books 2017 og mottaker av Donna Hill Breakout Author Reward 2020, er Reese en forkjemper for romantikksjangeren og mangfold i skjønnlitteraturen.


Takk til Joss Wood, som hadde ideen til denne morsomme trilogien og som inviterte meg og Karen Booth med på reisen. Takk, Karen, for at du holder styr på oss alle tre og ideene våre, og for at du er et grafisk geni som alltid klarer å samle sammen de spredte visjonene våre. Takk, Tasha L. Harrison, K. Sterling, Meka James, Lisa Kessler og hele Wordmakers-gruppen, som heiet meg fram mens jeg skrev og reviderte boken. Takk til de fenomenale leserne i Facebook-gruppen min, Reese Ryan VIP Readers Lounge. Jeg setter stor pris på støtten dere gir meg. En ekstra stor takk til Angela Anderson, Stephanie Perkins og Shavonna Futrell, som virkelig hjalp meg å gjøre min forrige Harlequinbok til en bedre bok. Lojale lesere som gir meg ærlige tilbakemeldinger, betyr så mye for meg. 

«Så fint å se deg igjen, kjøkkensjef Travis.» Parkeringshjelpen ga Travis Holloway et digert glis og holdt opp et eksemplar av Travisʼ nyeste kokebok. «Orker du å signere denne for kjæresten min? Hun elsker kokkeprogrammet ditt.»

Travis var trøtt og omtåket etter en sen kveld på restauranten sin i Atlanta og deretter en nesten fire timer lang kjøretur til Asheville morgenen etter. Han hilste hjertelig på den unge mannen, signerte kokeboken og foreslo at de tok en selfie for å imponere mannens kjæreste. Så ga han ham nøklene til sin svarte Dodge Charger SRT Hellcat Widebody.

Så snart parkeringshjelpen dro, snudde Travis seg mot den store bygningen foran ham.

Moonlight Ridge.

Hver gang han kom tilbake til luksusferiestedet i Blue Ridge-fjellene, tenkte han på første gangen han så stedet. Han var sju år gammel. En sosialarbeider tok ham med hit og sa at han var skikkelig heldig som skulle få bo på dette flotte stedet. Og at hans nye «far» og «brødre» ventet spent på ham.

Det knøt seg i magen bare ved tanken på å se brødrene igjen, akkurat som den dagen for tjueseks år siden.

Han hadde kommet tilbake til Moonlight Ridge for noen måneder siden, for første gang på lenge, etter at adoptivfaren, Jameson Holloway, som eide Moonlight Ridge, hadde hatt en hjerneepisode. Han og adoptivbrødrene ble tvunget til å møtes, på tross av at de knapt hadde vært på talefot på flere år, etter en bilulykke som endret alles liv – ikke minst hans.

De hadde blitt enige om å samarbeide om å føre tilsyn med farens hjemmepleie og med å prøve å få Moonlight Ridge tilbake til sine glansdager, etter at feriestedet var forsømt det siste tiåret. De siste månedene hadde brødrene Mack og Grey tatt kontroll over opprustningen. De hadde gjort store forbedringer, men det var fortsatt mye som gjensto.

Maten på feriestedet trengte en oppgradering, og det var hans fagfelt.

Både Travis, Mack og Grey var tidligere fosterbarn, og alle hadde vært litt av en håndfull. Hver og en av dem hadde sine egne familierelaterte problemer. Det hadde tatt tid, men de tre hadde blitt brødre i ordets rette forstand. Det var Holloway-brødrene mot verden.

Til det ikke lenger var det.

Kvelden med bilulykken som snudde opp ned på alt, ville for alltid være innprentet i hjernen til Travis. Det var den kvelden hele livet hans gikk til helvete. Kvelden han mistet familien sin, og beina sluttet å virke, i alle fall en periode. Det var kvelden da han mistet fotballstipendet og jenta han trodde han elsket høyere enn noe annet her i verden.

Det var den kvelden han hadde blitt minnet på at det var få personer han virkelig kunne stole på. Men adoptivfaren, Jameson Holloway, var øverst på den listen. Han hadde stelt ham til han ble frisk, og lot ham aldri få synes synd på seg selv. Han hadde hele tiden troen på at Travis skulle kunne gå igjen, uansett hva de dystre prognosene sa.

Faren hadde hatt rett, som vanlig. Men det hadde tatt to tøffe år å komme seg dit.

Selv om kroppen var helbredet, hadde han blitt ugjenkallelig skadet av hele hendelsen. Han hadde skjøvet brødrene fra seg. Han var bitter over drømmen som forsvant. Bitter fordi de hadde sluppet unna ulykken uten skader og fortsatt med livet som planlagt. Knust på grunn av jenta som hadde forrådt ham og forårsaket alt som skjedde den grusomme kvelden. Sint på verden generelt.

Det hadde vært galt å skylde på brødrene, men han kunne ikke gå tilbake i tid. Ting kom aldri til å bli som før mellom dem, så han fikk fortsatt knute i magen ved tanken på å tilbringe tid med Mack og Grey. Det var derfor han hadde dratt igjen rett etter bryllupet til Mack.

Travis gikk inn i rommet og satte seg ned ved siden av Grey. «Beklager at jeg er så sen.»

«Jeg trodde du hadde ombestemt deg», sa Mack, som satt bak skrivebordet og rynket øyenbrynene. «Jeg ringte deg. Du svarte ikke.»

«Jeg var i en samtale med en mulig investor angående den planlagte restauranten i New York.» Travis hermet etter Macks strenge stemme og tonefall, og Grey lo. «Men nå er jeg her.»

Mack syntes ikke at Travis treffsikre herming var morsom. Han rynket brynene enda mer. «La oss sette i gang. Kona mi venter.»

«Hvordan går det med Molly?» Travis nikket mot døren mellom Macks og Mollys kontor.

«Det går bra med henne.» Mack smilte.

Han var kanskje en alfahann, men han var samtidig en bløthjertet romantiker. Broren hadde virkelig falt hardt. Hvis han ikke hadde sett så fordømt overlykkelig ut – etter Mack Holloways standard – ville Travis ha syntes synd på ham.

«Hun er i et møte med lederne her. Hun kommer innom og oppdaterer oss hvis vi noen gang blir ferdige her», brummet Mack. «Jeg vet at du lever livet som ungkar og har all verdens tid, men partnerne våre har planlagt en dobbeltdate, så …»

Travis kjente et stikk av misunnelse. Mack var nygift. Grey var i et forhold med Moonlight Ridges bryllupsplanlegger, Autumn Kincaid. Da han møtte brødrene i Mack og Mollys bryllup helgen for et par uker siden, hadde det virket som om begge mennene var tilfredse og hadde slått seg til ro.

Han satte pris på glamorøse arrangementer, luksusrom, ekstravagante ferier og designerutstyr – mesteparten betalt av andre. Og det var ingen mangel på vakre kvinner. Han hadde ingen grunn til å være sjalu på Mack og Grey.

Livet var helt fint sånn som det var.

«La oss komme i gang med arbeidet.» Travis åpnet dokumentet som Mack hadde gitt ham, og skumleste innholdsfortegnelsen. Så kastet han det på skrivebordet. «Jeg kan lese det senere, mens dere to er … opptatt med forlystelser.» Travis gliste. «La oss gå gjennom hovedpunktene. Vet dere hvem som driver med underslag?»

Etter at faren ble syk, hadde de oppdaget at en av de ansatte hadde stjålet fra feriestedet i flere år. Deres høyeste prioritet var å finne ut hvem tyven var.

Mack rynket øyenbrynene og foldet hendene på skrivebordet. «Vi jobber fortsatt med saken.»

«Men regnskapsetterforskeren har funnet ut at de fleste uregelmessighetene kan spores tilbake til mat og drikke – akkurat der hvor vi virkelig trenger din hjelp», la Grey til.

«Så dere forventer at jeg skal fornye menyen samtidig som jeg jobber med en middelmådig kjøkkensjef som muligens også er den listige underslageren som verken dere eller en dyr regnskapsetterforsker har klart å fange? Det er jo helt strålende.»

Travis gikk bort til vinduet bak Mack, hvor han hadde utsikt over eiendommen og den vakre innsjøen. Han stappet hendene i lommene.

«La oss starte med det åpenbare. Vi kvitter oss med den middelmådige kjøkkensjefen og henter inn noen med skikkelig talent. Og hvis den nåværende kjøkkensjefen er tyven, har vi løst begge problemene – den hurtigmatlignende menyen og underslaget.»

«Vi har tenkt på det», innrømmet Grey. «Men pappa nekter å høre snakk om det. Du vet hvor lojal han er. Hallie Gregson var kjøkkensjef Ferns sous chef i flere år. Da Fern forlot oss, insisterte pappa på å la Hallie få prøve seg som hovedkokk. Han tror at hun kan bli en kokk i verdensklasse. Han sier at hun bare trenger en …»

«Mentor», sa Mack. «Som er nettopp det du driver med på de kokkeprogrammene, ikke sant?»

Mack hadde tydeligvis aldri sett på TV-programmene hans.

«Nei, det er det ikke», sa Travis utålmodig. «Jeg er ikke den gode fe, Mack. Jeg kan ikke spre litt magisk tryllestøv over denne kvinnen og gjøre henne til en ekte kokk. Jeg gir selvlærte kokker med ekte talent verktøyene de trenger for å oppfylle sine drømmer.»

«Du høres ut som en brosjyre.» Grey humret.

Travis skulte på ham og la armene i kryss. «Hør her, jeg vil selvsagt hjelpe pappa og feriestedet. Men dere spenner meg fast og binder vekter til beina mine her.»

«Jeg trodde du satte pris på en skikkelig utfordring.»

Travis snudde seg mot den blide stemmen bak seg og gliste.

«Molly. Så fint å se deg.» Han klemte svigerinnen sin. «Og jeg liker en utfordring, men jeg er kokk og mentor, ikke en mirakelmann.»

«Jo, det er du», parerte Molly. «Jeg har sett hver eneste episode av programmene dine. Du har gjort kokker med rått talent og en fullstendig mangel på disiplin om til kulinariske superstjerner.»

«Nå er du snill, Mol.» Travis innså at svigerinnen strøk ham med hårene nå, men det var likevel fint å høre.

Kokkene han var mentor for, hadde talent, men mye å lære, som han selv en gang hadde hatt. Han var et naturtalent på kjøkkenet og hadde laget mat siden han var liten, etter at den biologiske faren døde og moren gikk i oppløsning. Da han var fjorten, fant han ut at han kunne lage noe bedre enn Jamesons tvilsomme mat, så han finslipte evnene sine under Moonlight Ridges forhenværende hovedkokk, franskmannen Henri Bernard.

«Hvis du kan snu om på ting her, blir det litt av forbedring», la Molly til. «Det kan bli en fin bok. Og jeg vedder på at en av produsentvennene dine veldig gjerne lager en miniserie hvor de dokumenterer prosessen. Det betyr mer inntekt på deg og Moonlight Ridge.»

«Det er en skikkelig god idé, Molly», sa Travis.

Autumn Kincaid banken på døren akkurat da møtet tok slutt. Hun hilste på Travis, før hun spurte om han ble med dem ut på middag.

«Kanskje en annen gang.» Travis smilte.

Travis tok farvel og så på idet brødrene og kjærestene deres gikk hånd i hånd mot heisen. Han snudde seg og gikk ned trappa.

Nei da. Ikke det minste sjalu.

De så jo glade nok ut nå. Men forhold krevde kontinuerlig arbeid, og utfallet var i beste fall en skuffelse, i verste fall et svik.

Han orket ikke å leke den leken.

I motsetning til de elskovssyke brødrene sine ville Travis gladelig fortsette livet som ungkar, få orden på Moonlight Ridges kjøkken og catering, finne den listige underslageren og komme seg tilbake til det travle livet sitt i Atlanta og LA.

Det var det minste han kunne gjøre for Jameson Holloway, som hadde gjort så masse for ham.

Riley George hilste varmt på parkeringshjelpen da hun steg ut av den luksuriøse SUV-en sin og ga mannen bilnøklene. Det var fint å være tilbake i Asheville, den eklektiske fjellbyen hvor hun hadde tilbrakt de fleste somrene som barn.

I løpet av de to timene det tok å kjøre hit fra hjemmet i Charlotte, kunne ikke Riley la være å tenke på de fine somrene på Moonlight Ridge, og på gutten som hadde fanget hjertet hennes.

Men det var lenge siden.

Riley var i Asheville for å gjøre forretninger på vegne av George Family-stiftelsen, ikke for å mimre. Hun skulle fokusere på gallaen hun planla, og alt den kunne gjøre for en svært fin veldedighetsorganisasjon. Ikke på feilene hun hadde gjort da hun var ung.

Hun gikk inn i den fortryllende lille franske restauranten som Henri Bernard eide og drev. Henri hadde vært hovedkokken på Moonlight Ridge da familien hennes bodde der. Da arrangementskomiteen hadde bestemt seg for å holde gallaen i Asheville, grep Riley begjærlig sjansen til å lede den. Hun visste nøyaktig hvem som skulle levere maten: kjøkkensjef Henri.

Henri hadde ringt henne tidligere i uken og insistert på å møte henne personlig. Så her var hun med en uggen følelse i magen.

Henri satt i et privat område med en annen mann. Begge lo. Henri var fortsatt flott å se på. Han hadde et svart og hvitt bukkeskjegg som sto i kontrast til den varme, brune huden. Han hadde barbert hodet, noe som passet fint til denne vennlige kjempen.

«Det er så fint å se deg.» Ansiktet til Henri lyste opp da han reiste seg for å gi henne en faire la bise – det tradisjonelle franske kysset på kinnet. «Takk for at du ville møte meg her.»

«Alt for deg.» Hun smilte til den eldre mannen, som ofte hadde skjemt henne bort med mat som ikke sto på menyen, men som han laget kun til henne. «Men jeg kan vente til du er ferdig med møtet ditt.»

Riley så mot den skulende partneren, som fortsatt satt. Hjertet hoppet i halsen. Hun ville gjenkjent det ansiktet hvor som helst, selv om det ikke hadde vært en gjenganger på matkanalene. Ansiktstrekkene var brent fast i minnet hennes.

«Travis?»

De mørke øynene hans brant, og hun kunne praktisk talt føle sinnet som strålte fra den mørkebrune huden hans. «Riley.»

Riley rettet seg opp i ryggen og ga Henri et varmt smil som forhåpentligvis utstrålte mer selvtillit enn hva hun følte. «Jeg kan ta noe å spise i baren mens dere gjør dere ferdig.»

Hun hadde det ikke travelt. Hun hadde bestilt et hotellrom i natt.

«Det trenger du ikke, jeg skulle akkurat til å gå.» Travis skjøv stolen bakover.

«Ingen skal noen steder.» Henri stirret strengt på dem. «Det er en viktig grunn til at jeg har invitert dere begge hit. Jeg ber kun om at dere hører på hva jeg har å si.»

Riley satte seg ned og foldet hendene på bordet. Hun vendte oppmerksomheten mot Henri. «Greit, Henri. Hva gjelder det?»

«Det gjelder gallaen.» Henri fikk et plaget ansiktsuttrykk.

Riley kjente pulsen stige. «Er det problemer med menyen?»

«Det er mye større enn som så», sa Henri. «Jeg har fått en mulighet til å åpne en restaurant i Paris. Det er noe jeg alltid har drømt om.»

«Det er strålende nyheter, Henri. Gratulerer!» Riley klemte rundt underarmen hans.

Travis så glad ut, men ikke overrasket. Han visste det tydeligvis allerede.

«Dessverre må jeg dra til Paris ganske snart, og jeg kommer ikke tilbake.»

Riley kjente panikken gripe om brystet. «Men det betyr …»

«Det stemmer. Jeg kan ikke både takke ja til denne muligheten og lage mat til gallaen din.»

Riley tenkte på en million detaljer. Som postkortene hun hadde trykket opp med kjøkkensjef Henris ansikt på, og menyen de hadde brukt så lang tid på å sette sammen.

«Dette arrangementet er skapt for å ha en kjendiskokk som trekkplaster», fortsatte Henri. «Så hvis dette betyr at jeg gjør ubotelig skade på organisasjonen din, skal jeg takke nei til muligheten.»

«Nei. Jeg finner på noe.» Riley ble revet ut av tankene om de utallige telefonsamtalene hun måtte ta. De måtte utsette arrangementet, eller kanskje til og med avlyse det. «Jeg ville aldri bedt deg om å gi slipp på sjansen til å oppfylle en livslang drøm, Henri.»

«Jeg setter pris på det, Riley.» Henri smilte takknemlig. «Men jeg har en løsning som kan fungere for alle tre.»

«Vent … hva?» Travis så opp fra telefonen.

Henri ignorerte spørsmålet til sin tidligere protesjé. Han så bestemt på henne. «Travis skal være her i Asheville i noen måneder.»

«Tvinger du meg til å jobbe som frivillig for … denne veldedighetsgreia hennes?»

«Jeg tvinger deg ikke», korrigerte Henri ham strengt. «Det er selvsagt opp til deg om du vil påta deg dette prosjektet. Men jeg kunne ikke overse sammentreffet når du ringer og ber om råd angående Moonlight Ridges profil, og jeg skulle til å si til Riley at jeg ikke kan gjøre dette. Spesielt ikke når jeg vet hvor gode venner dere en gang var.»

«Det var lenge siden, kjøkkensjef H, og du vet hvordan det gikk til slutt», sa Travis.

«Det gjør jeg. Og det er på tide at dere to gir slipp på det som skjedde den kvelden.» Henri hørtes trist ut. «Enda viktigere er det at dere er smarte, profesjonelle forretningsfolk. Derfor må dere jo se hvor perfekt dette samarbeidet er. Travis er en ekte kjendiskokk. Gjestene dine kommer til å bli overlykkelige over oppgraderingen. Jeg tror faktisk at du kommer til å trenge et større lokale.» Henri så megetsigende på Travis.

Travis gjorde store øyne, som om han forsto, men ikke likte det Henri foreslo. Han så ikke på henne. I stedet snakket han direkte til Henri.

«Den mektige George-familien har aldri vært særlig glad i meg. Jeg tviler på at de vil at jeg skal være trekkplaster på dette arrangementet», fnyste Travis.

«Nå har du muligheten til å vise at de tar feil», sa Henri før han snudde seg mot Riley igjen. «Kommer foreldrene dine til å motsette seg dette?»

«Jeg driver stiftelsen, så foreldrene mine blir ikke noe problem», sa Riley bestemt. «Men selv om Travis skulle gå med på å være hovedattraksjonen, kommer vi ikke til å finne et større lokale så sent. Dessuten har vi en kontrakt for det nåværende lokalet.»

«Og jeg har planer for min neste Traverser-restaurant, forpliktelser overfor matkanalen og må hjelpe til med driften på Moonlight Ridge, så jeg har hendene fulle, Henri. Mens jeg her må jeg sørge for at pappa kommer seg på bena igjen og at Moonlight Ridge …»

«Er Jameson syk?» Riley hadde alltid likt Travisʼ far, som eide Moonlight Ridge.

Travis ga henne all sin oppmerksomhet for første gang siden hun kom. «Far hadde alvorlige problemer med hjernen for noen måneder siden. Det går bedre nå, men jeg fokuserer på å pleie pappa og å få Moonlight Ridge på rett spor igjen.»

«Det er nettopp derfor jeg vil at du skal overta dette arrangementet.» Henri dunket en tykk finger i bordet. «Det er et profilert arrangement som kommer til å føre til mye publisitet i hele delstaten. Stemmer ikke det, Riley?»

«Jo, det stemmer.» Hun skjønte hva Henri gjorde. «Det betyr mye medieomtale fram til arrangementet.»

«Og hvis du er hovedattraksjonen, betyr det nasjonal interesse», fortsatte Henri. «Finnes det en bedre måte å vise fram Moonlight Ridges nye meny og selve lokalet på … enn hvis arrangementet flyttes dit?»

«Snakker vi om å endre menyen?» Riley skjønte endelig hva de mente. Begge mennene så på henne som om det var en selvfølge at en ny kokk betydde en ny meny.

«Oppskriftene jeg skaper, er åndsverket mitt, ma chérie.» Henri la hånden forsiktig på underarmen hennes. «Jeg trodde du visste det.»

Hun visste det. Hun hadde bare ikke tenkt over at det ville bli et problem.

Travis hadde en dyp rynke i pannen, så han var nok klar over dette. Hvis Travis gikk med på å hjelpe henne, ville det ikke være for å glemme og tilgi. Han kom til å gjøre dette så vanskelig som mulig.

Riley svelget den finslipte George-stoltheten sin og sin egen avsmak mot å trenge noe fra noen.

På tross av at familien hennes var rik og hun hadde en velfylt bankkonto, var hun på mange måter bundet til familien. Hun var trettito år gammel, og mesteparten av pengene som den rike bestefaren hadde etterlatt henne, kom med to betingelser. Hun måtte være fylt tretti år og gifte seg med en «mann med uavhengige midler». Ingen av mennene i familien hadde samme krav.

Bestefaren hadde gitt henne en skjennepreken om det altfor store hjertet hennes. Han var redd for at hun skulle ende opp med en «ubrukelig slendrian» som kom til å tømme bankkontoen hennes. Så han hadde lagt til ekteskapsbetingelsen før hun fikk full tilgang til arven sin.

Det gjorde henne rasende å trenge noe, spesielt fra en mann. Men Travis ville tydeligvis at hun skulle tigge. Så for veldedighetens skyld og for de flere hundre menneskene som kom til å dra nytte av det, skulle hun gjøre det denne gangen.

«Travis, jeg er klar over at dette er mye ekstrajobb for deg, men dette er et viktig arrangement. Så hvis du kan overta for Henri, kan jeg ikke få sagt hvor takknemlig jeg blir.»

«Det er faktisk nettopp det jeg vil høre.» Travis gliste.

Antyder Travis at …

«Pengemessig.» Travis gned tommelen og to fingre mot hverandre.

«Å, ja, selvsagt. Penger.» Riley var så flau at kinnene brant.

Riley tok fram en notatbok og penn fra håndvesken. Hun skrev ned det samme høye beløpet som hun og Henri hadde blitt enige om. Så skjøv hun papiret over bordet.

«Prøv igjen, RG. Dette er ikke nok til å få meg ut av senga, og i alle fall ikke et i-siste-liten-prosjekt som jeg må fikse fra bunnen av.» Han så på mentoren sin, som lo og ristet på hodet. «Det var ikke ment som en fornærmelse, Henri.»

«Jeg tolket det ikke sånn heller. Jeg har lært deg å sette pris på deg selv og å ta betalt deretter», sa Henri. «Men husk at Riley er en gammel venninne, og at dette er en tjeneste til meg.» Han snudde seg mot henne og smilte. «Jeg skal tilberede maten din. Det vanlige?»

«Ja takk.» Spenningene i skuldrene ga seg litt. Riley satte pris på at Henri satte sin ære i å lage sin nydelige coq au champagne til henne selv.

«Dere to får finne ut av detaljene. Tusen takk for at du er så forståelsesfull, ma chérie.»

Travis tømte siste rest av drinken sin, en boulevardier. «Greit, la oss snakke om penger.»

